BRATISLAVA. Podľa riaditeľa úseku obchodu Železničnej spoločnosti Slovensko (ZSSK) Jozefa Schmidta sa aj v roku 2013 budú niektoré trate prehodnocovať. "Môže prísť k tomu, že sa niekde obmedzí prevádzka, možno sa niekde zastaví," uviedol Schmidt pre TASR.
Rozhodujúce slovo má však v tomto ministerstvo dopravy, ktoré si od ZSSK objednáva výkony. V najnovšom cestovom poriadku, ktorý má začať platiť od nedele 9. decembra sa pritom počíta so zastavením dopravy na piatich tratiach a s obmedzením počtu spojov na šiestich tratiach.
Úplne zastavená osobná železničná doprava má byť v úsekoch z Turne nad Bodvou cez Plešivec po Jesenské, z Prievidze po Nitrianske Pravno, zo Starej Ľubovne po Plaveč, zo Spišských Vlachov po Spišské Podhradie a z Bánoviec nad Ondavou po Veľké Kapušany.
Zároveň majú byť výrazne znížené počty prímestských vlakov na úsekoch z Leopoldova po Nové Mesto nad Váhom, z Hronskej Dúbravy po Banskú Štiavnicu, z Liptovského Hrádku po Poprad Tatry, z Kežmarku po Starú Ľubovňu, z Turne nad Bodvou po Košice a z Lipian po Plaveč.